Document ID: 32007D0516

DECIZIA COMISIEI
din 19 iulie 2007
privind o contribuție financiară din partea Comunității pentru efectuarea, în statele membre, a unui studiu privind răspândirea și rezistența antimicrobiană a Campylobacter spp. în rândul efectivelor de pui broiler, precum și răspândirea Campylobacter spp. și a Salmonella spp. în carcasele de pui broiler
[notificată cu numărul C(2007) 3440]
(2007/516/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind cheltuielile în domeniul veterinar (1), în special articolul 20,
întrucât:
(1)
Decizia 90/424/CEE stabilește procedurile de reglementare a contribuțiilor financiare comunitare pentru măsuri veterinare specifice, inclusiv măsuri tehnice sau științifice. Decizia prevede întreprinderea de către Comunitate sau sprijinirea statelor membre de către aceasta în întreprinderea acțiunilor tehnice și științifice necesare dezvoltării legislației comunitare în domeniul veterinar, precum și pentru dezvoltarea învățământului sau formării în acest domeniu.
(2)
Conform raportului Autorității Europene pentru Siguranța Alimentară (AESA) privind tendințele și sursele zoonozei, a agenților zoonotici și a rezistenței antimicrobiene în cadrul Comunității în 2005 (2), au fost raportate în 22 de state membre un total de 194 695 cazuri de campylobacterioză în rândul oamenilor. Carnea de pui broiler este considerată ca fiind cea mai obișnuită sursă de infecție. Au fost raportate până la 66,4 % eșantioane pozitive de pui broiler. În rândul efectivelor de pui broiler au fost declarate pozitive 0,2 până la 86 % de eșantioane.
(3)
În plus, conform raportului AESA, în 2005, au fost semnalate un total de 168 929 de cazuri de salmoneloză umană în 22 de state membre. Nivelurile obișnuite de contaminare a cărnii proaspete de pui variază între 4 și 10 %, procentaj ce corespunde nivelurilor celor mai ridicate în rândul tuturor produselor alimentare analizate.
(4)
În raportul său, AESA precizează, de asemenea, că o proporție relativ mare de izolate de Campylobacter și de Salmonella provenind de la animale și din alimente ar fi rezistente la antimicrobienii utilizați în mod curent în tratamentul bolilor umane. Această situație se întâlnește, în special în cazul rezistenței la fluoroquinolonă în izolatele de Campylobacter care provin de la păsări, dintre care 94 % au fost declarate ca rezistente la ciprofloxacină. Toxiinfecțiile alimentare cauzate de aceste bacterii rezistente reprezintă un risc deosebit pentru om datorită unui posibil eșec terapeutic.
(5)
În conformitate cu Decizia 2005/636/CE a Comisiei din 1 septembrie 2005 privind o contribuție financiară a Comunității pentru realizarea, în statele membre, a unui studiu de referință privind răspândirea Salmonella spp. în rândul puilor broiler Gallus gallus (3), au fost colectate informații comparabile cu privire la răspândirea Salmonellei în aceste efective. Cu toate acestea, este foarte dificil, în absența unei supravegheri armonizate, să comparăm prevalența Campylobacter în efectivele de pui broiler și în carnea de pui și a Salmonella în carnea de pui provenind de la diferite state membre.
(6)
În conformitate cu articolul 5 din Directiva 2003/99/CE a Parlamentului European și a Consiliului din 17 noiembrie 2003 privind monitorizarea zoonozelor și a agenților zoonotici, de modificare a Deciziei 90/424/CEE a Consiliului și de abrogare a Directivei 92/117/CEE a Consiliului (4), programele coordonate de supraveghere pot fi stabilite, în special când se constată, la nivelul statelor membre, nevoi specifice de evaluare a riscurilor și de stabilire a unor valori de referință care se raportează la zoonoze și la agenții zoonotici.
(7)
În colaborare cu AESA, experții științifici au elaborat specificații tehnice pentru un studiu de referință privind monitorizarea armonizată a Campylobacter în rândul efectivelor de pui broiler. În 2006, au fost organizate pentru personalul de laborator formări privind metodele de detectare a Campylobacter în rândul acestor efective de pui broiler în toate statele membre, iar în 2007 sunt programate formări în ceea ce privește metoda de enumerare a Campylobacter în cazul carcaselor.
(8)
Grupul operativ al AESA însărcinat cu colectarea informațiilor privind zoonozele a adoptat, în cadrul reuniunii sale din 16 și 17 octombrie 2006, raportul privind specificațiile tehnice propuse în vederea unui program coordonat de monitorizare a Salmonella și Campylobacter în rândul efectivelor de pui broiler în UE (5).
(9)
La 20 februarie 2007, grupul operativ a adoptat, de asemenea, un raport care include o propunere pentru un program armonizat de monitorizare a rezistenței antimicrobiene a Salmonella la păsări (Gallus gallus), curcani și porci, precum și a Campylobacter jejuni și C. coli la puii broiler (6). Raportul conține recomandări privind armonizarea sistemului de monitorizare și a metodologiei de realizare a testelor de sensibilitate.
(10)
În conformitate cu articolul 7 alineatul (3) și anexa II B din Directiva 2003/99/CE, ar trebui stabilite modalitățile detaliate de monitorizare a rezistenței antimicrobiene a Campylobacter jejuni și a Campylobacter coli în rândul păsărilor. În vederea stabilirii acestor norme trebuie culese informații. În consecință, testarea rezistenței antimicrobiene ar trebui inclusă în studiu în vederea colectării informațiilor necesare.
(11)
Ținând cont de numărul crescut de cazuri de salmoneloză și de campylobacterioză la oameni, importanța puilor broiler și carnea acestora ca sursă de infecție și preocuparea în creștere privind dezvoltarea rezistenței antimicrobiene, trebuie culese, în statele membre, informații comparabile asupra frecvenței Campylobacter la puii broiler și în carnea acestora, precum și Salmonella în carnea puilor broiler pentru a putea evalua necesitatea, fezabilitatea, costurile și avantajele introducerii de măsuri de control la nivel comunitar.
(12)
Acest studiu trebuie să furnizeze informațiile tehnice necesare dezvoltării legislației veterinare comunitare, inclusiv privind utilizarea de antimicrobiene în programele de combatere a zoonozelor la păsări. Având în vedere importanța culegerii informațiilor comparabile privind răspândirea, în statele membre, a Salmonella și Campylobacter în rândul puilor broiler și carnea acestora și rezistența antimicrobiană a Campylobacter la puii broiler, statelor membre ar trebui să li se acorde o contribuție financiară pentru punerea în aplicare a cerințelor specifice ale studiului. Ar trebui să se ramburseze 100 % costurile pentru testele de laborator, prin aplicarea unui plafon. Toate celelalte costuri legate de eșantionare, deplasări și administrație nu ar trebui să fie eligibile pentru nicio contribuție financiară din partea Comunității.
(13)
Trebuie acordată o contribuție financiară din partea Comunității condiționată de realizarea studiului în conformitate cu dispozițiile legislației comunitare și respectând anumite alte condiții.
(14)
Trebuie acordată o contribuție financiară din partea Comunității atâta timp cât măsurile prevăzute se realizează în mod eficient și condiționat de furnizarea de către autoritățile competente a tuturor informațiilor necesare în termenele prevăzute de către prezenta decizie.
(15)
Din motive de eficiență administrativă, toate cheltuielile prezentate pentru o contribuție financiară a Comunității trebuie exprimate în euro. În conformitate cu Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (7), cursul de schimb pentru cheltuielile efectuate într-o monedă alta decât euro este ultimul curs stabilit de către Banca Centrală Europeană înaintea primei zile din luna în care se statul membru vizat trimite solicitarea.
(16)
Măsurile prevăzute în prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Obiectul și domeniul de aplicare
Prezenta decizie stabilește normele privind o contribuție financiară din partea Comunității pentru un studiu ce urmează a fi efectuat în statele membre privind răspândirea:
(a)
a Campylobacter spp. în efectivele de pui broiler și rezistența antimicrobiană a acestora; și
(b)
a Campylobacter spp. și a Salmonella spp. în carcasele de pui broiler.
Articolul 2
Definiții
În sensul prezentei decizii, se aplică următoarele definiții:
(a)
„efectiv” determină ansamblul de păsări (de exemplu, cele crescute broiler) care au același statut din punct de vedere sanitar, sunt păstrate în aceleași condiții sau în aceeași incintă și care constituie o singură unitate epidemiologică; în cazul păsărilor de curte ținute în spații acoperite, efectivul include toate păsările ce împart același spațiu;
(b)
„lot de sacrificare” determină puii broiler care au fost crescuți în același efectiv și care sunt livrați unui abator într-o singură zi;
(c)
„autoritate competentă” înseamnă autoritatea sau autoritățile unui stat membru desemnate în conformitate cu articolul 3 din Regulamentul (CE) nr. 2160/2003 al Parlamentului European și al Consiliului (8).
Articolul 3
Zoonozele și agenții zoonotici incluși în studiu
Statele membre vor realiza un studiu de evaluare a răspândirii următoarelor zoonoze și agenți zoonotici în eșantioanele prelevate aleatoriu în abatoare în conformitate cu anexa I:
(a)
Campylobacter spp. în efectivele de pui broiler și rezistența antimicrobiană a acestora;
(b)
Campylobacter spp. în carcasele de pui broiler;
(c)
Salmonella spp. în carcasele de pui broiler,
prelevate în abatoare în cadrul Comunității. Doar puii broiler crescuți din prima zi de viață în cadrul statului membru vizat vor fi incluși în studiu.
Articolul 4
Metode de eșantionare și de analiză
(1) Eșantionarea se efectuează de către autoritatea competentă sau sub supravegherea acesteia în conformitate cu specificațiile tehnice stabilite în anexa I.
(2) Laboratoarele de referință naționale (LRN) pentru testele privind Salmonella spp., Campylobacter spp. și rezistența antimicrobiană execută operațiuni de analiză a eșantioanelor și a izolatelor care intră în competența acestora.
(3) Cu toate acestea, autoritatea competentă poate decide să desemneze alte laboratoare implicate în controalele oficiale pentru Salmonella spp., Campylobacter spp. și testele privind rezistența antimicrobiană, pentru efectuarea analizelor eșantioanelor și a izolatelor.
În astfel de cazuri, laboratoarele de referință naționale asigură laboratoarelor desemnate asistență și formare și se asigură că acestea se conformează normelor aplicabile în materie de control al calității prin organizarea de teste circulare periodice.
Laboratoarele, desemnate în conformitate cu alineatul (1) din prezentul articol, care realizează testele trebuie să se conformeze următoarelor condiții:
(a)
trebuie să fi aibă o experiență dovedită în utilizarea metodelor de testare solicitate;
(b)
trebuie să dispună de un sistem de asigurare a calității în conformitate cu standardul EN/ISO 17025;
(c)
trebuie să se supună unui control al laboratoarelor de referință naționale competente.
Articolul 5
Condiții de acordare a unei contribuții financiare a Comunității
(1) Contribuția financiară a Comunității la costurile de eșantionare și de analiză este acordată statelor membre până la valoarea maximă de cofinanțare stabilită în anexa II.
(2) Contribuția financiară a Comunității prevăzută la alineatul (1) va fi plătită statelor membre sub rezerva punerii în aplicare a studiului în conformitate cu dispozițiile relevante ale legislației comunitare, inclusiv în materie de concurență și de acordare a contractelor publice și sub rezerva respectării următoarelor condiții:
(a)
legile, actele cu putere de lege și actele administrative necesare pentru punerea în aplicare a studiului intră în vigoare până la 31 decembrie 2007 cel târziu;
(b)
un raport de etapă conținând informațiile enumerate în partea E punctul 1 din anexa I și cuprinzând primele trei luni de studiu este prezentat Comisiei până cel târziu la 31 mai 2008;
(c)
un raport final privind punerea în aplicare a studiului conținând toate informațiile vizate la punctele 1 și 2 din partea E din anexa I, însoțite de documente justificative ale cheltuielilor înregistrate de statele membre privind eșantionarea și analizele, precum și rezultatele obținute în cursul perioadei 1 ianuarie 2008-31 decembrie 2008, este prezentat Comisiei cel târziu la 28 februarie 2009; documentele justificative cu privire la costurile generate trebuie să conțină cel puțin informațiile prevăzute în anexa III;
(d)
studiul trebuie efectiv pus în aplicare.
(3) Neprezentarea raportului final menționat la alineatul (2) litera (c) până cel târziu la 28 februarie 2009 conduce la o reducere progresivă a contribuției financiare ce urmează a fi acordată, de 25 % din valoarea totală până la 30 martie 2009, de 50 % până la 30 aprilie 2009 și de 100 % până la 30 mai 2009.
Articolul 6
Sumele maxime care se rambursează
Valorile maxime ale contribuției financiare acordate de către Comunitate pentru rambursarea statelor membre a costurilor de eșantionare și de analiză cuprinse în studiu nu vor depăși următoarele:
(a)
20 EUR pentru fiecare test de detectare a Campylobacter și a Salmonella spp.;
(b)
30 EUR pentru fiecare confirmare, speciație și enumerare a izolatelor, de Campylobacter spp. și pentru serotipizarea izolatelor de Salmonella spp.;
(c)
30 EUR pentru testele de rezistență antimicrobiană efectuate pe izolatele de Campylobacter provenind de la efectivele de pui broiler.
Articolul 7
Colectarea datelor, evaluarea și raportarea
(1) Autoritatea competentă responsabilă de elaborarea raportului anual național în conformitate cu articolul 9 alineatul (1) din Directiva 2003/99/CE colectează și evaluează rezultatele eșantionării și a analizelor cu privire la Salmonella și la Campylobacter efectuate în conformitate cu articolul 4 din prezenta decizie și transmite Comisiei toate informațiile necesare și evaluarea acestora de către statele membre cel târziu la 28 februarie 2009. Rezultatele testelor de rezistență antimicrobiană sunt comunicate înainte de sfârșitul lunii mai 2009 în cadrul raportului anual prevăzut la articolul 9 alineatul (1) din Directiva 2003/99/CE.
(2) Comisia transmite rezultatele obținute în cursul punerii în aplicare a studiului, precum și informațiile naționale cumulate și evaluările acestora de către statele membre Autorității Europene pentru Siguranța Alimentară care le examinează.
Orice utilizare a datelor transmise de statele membre în alte scopuri decât cele referitoare la obiectivul acestui studiu sunt supuse acordului prealabil al statelor membre.
(3) Datele cumulate și rezultatele naționale sunt puse la dispoziția publicului într-o formă care garantează confidențialitatea.
Articolul 8
Cursul de schimb aplicabil cheltuielilor
Cheltuielile efectuate într-o altă monedă decât euro sunt convertite, de către statul membru, în euro pe baza celei mai recente rate de schimb stabilită de către Banca Centrală Europeană înaintea primei zile a lunii în care solicitarea este prezentată de către statul membru.
Articolul 9
Aplicarea
Prezenta decizie se aplică de la 1 ianuarie 2008.
Articolul 10
Destinatari
Prezenta decizie se adresează statelor membre.
Adoptată la Bruxelles, 19 iulie 2007.

Labels: 17
0
6
12
15